Engadiuse «drag/abreviaturas».
Engadiuse «uvigo».
Engadiuse o punto, «.», aos caracteres que poder conformar palabras, de xeito que poida empregarse para siglas.
Ordinais, sistema de probas, e outros cambios

Ficheiro de regras base
-----------------------

Engadiuse o concepto de ficheiro de regras base, con extensión «.base». O
contido de dito ficheiro é o primeiro que se introduce no ficheiro de regras
resultante. Dividiuse o ficheiro de regras do módulo «norma» nun ficheiro base e
un ficheiro de regras normal.

Corrector sen suxestións
------------------------

Solucionouse un problema polo que ao xerar o corrector sen módulos de
suxestións, este usaría un formato incorrecto.

Números
-------

Anteriormente, o corrector simplemente ignoraba os números. De feito, cando unha
palabra estaba formada por díxitos e letras, o corrector extraía os díxitos da
palabra e analizaba o resto.

Agora os corrector non ignora os números, senón que os xestiona como o resto do
vocabulario. A xestión lévase a cabo no ficheiro de regras do módulo «norma», e
está preparada para números enteiros, decimais, por centos, por miles, e
ordinais.

De todos estes, o caso dos ordinais é o realmente novo, e o que motivou o cambio
en si. O sistema vello non lle permitía ao dicionario recoñecer ordinais como
«5ª» ou «13.º», a pesar de que os 10 primeiros ordinais estaban listados no
vocabulario do módulo «comunidade». Agora o corrector debería ser capaz de
recoñecer calquera ordinal.

Probas
------

Dado que os cambios relativos aos números ordinais supuxeron tocar partes do
código de regras que poden ter repercusións inesperadas no corrector,
desenvolveuse un sistema de automatización de probas moi sinxelo.

As probas gárdanse no cartafol «tests», e están definidas mediante ficheiros en
formato JSON de maneira predeterminada, aínda que algunhas probas non necesitan
de dito ficheiro.

De momento existen dous tipos de probas:

    1. Probas ortográficas. Estas probas definen no ficheiro JSON que módulos
       empregar para construír un corrector. As probas poden opcionalmente ter
       dous ficheiros co mesmo nome que o ficheiro JSON, pero con distinta
       extensión, «.good» ou «.bad». Os ficheiros definen unha lista de liñas
       con unha ou varias palabras que se espera que o corrector cos módulos
       indicados dea por boas («.good») ou por malas («.bad»). Se ben ambos os
       dous ficheiros son opcionais, calquera proba debería ter (por sentido
       común) polo menos un deles.

    2. Proba de sintaxe. Trátase dunha proba especial que non necesita de
       ficheiro ningún no cartafol de probas, e que o que fai é crear un
       corrector usando todos os módulos dispoñíbeis, executar o Hunspell con
       el, e asegurarse de que o Hunspell non informa de ningún erro.

Grazas á última das probas, descubríronse tres problemas existentes relacionados
co uso de barras inclinadas («/») non escapadas en vocabulario obtido mediante
scripts.

Executar as probas é ben doado, e segue a mesma sintaxe que o script de
xeración automática de módulos:

    python2 scripts/probar <rutas ás probas>

Por consistencia, o script de xeración automática de módulos, antes chamado
«xerador», agora chámase «xerar», de xeito que se executa do seguinte xeito:

    python2 scripts/xerar <rutas aos módulos>

Lista de módulos
----------------

A lista de módulos, que previamente se extraera a un ficheiro de seu
(«módulos.txt»), reorganizouse para non facer máis distinción entre módulos
segundo o tipo de ficheiros que conteñen (regras, vocabulario ou suxestións),
dado que cada vez máis os módulos teñen unha combinación calquera deses
ficheiros, e será máis así a medida que aparezan novos tipos de ficheiros (como
pasou cos ficheiros de suxestións [«.rep»], que non son máis que un invento noso
para facernos a vida máis doada).